**Sitiveni Rabuka**, nado na provincia de Cakaudrove, Fidxi, o 13 de setembro de 1948, é un político fidxiano que exerce como primeiro ministro de Fixi desde 2022, cargo que ocupou anteriormente desde 1992 até 1999. Foi dirixente do Partido Político Fidxiano até a súa disolución, e uniuse ao Partido Liberal Socialdemócrata (SODELPA) logo da chegada ao poder de Frank Bainimarama. Foi líder do partido nas eleccións xerais de 2018, manténdoo como a segunda formación máis grande do Parlamento, e sendo o líder da Oposición, cargo no que se mantivo dous anos máis tarde.

Traxectoria
-----------

Rabuka é coñecido en Fidxi por ter axudado a instigar os dous golpes de estado de 1987, que sacudiron a política interna do país oceánico. Logo do seu paso pola xefatura de goberno, ocupou o cargo de Presidente do Gran Consello de Xefes, e máis tarde foi designado Presidente do Consello Provincial de Cakaudrove desde 2001 a 2008. Foi elixido para este cargo o 24 de maio de 2001 e reelixido para un novo mandato de tres anos o 13 de abril de 2005. Opositor ao goberno de Frank Bainimarama, Rabuka foi elixido presidente do Partido Liberal Socialdemócrata (SODELPA) en 2016, tras a renuncia de Teimumu Kepa, quen desaprobaba publicamente a elección de Rabuka para a súa substitución. A pesar das divisións internas, o liderado de Rabuka levou o partido a lograr un 39,85% dos votos nas eleccións xerais de 2018 e a crecer 6 escanos con respecto aos comicios anteriores.

Rabuka, que denunciou fraude electoral, foi o líder da Oposición no parlamento despois das eleccións. O 28 de novembro de 2020 perdeu unha elección interna polo liderado do partido contra Viliame Gavoka, que pasou a ocupar o seu cargo parlamentario. Días máis tarde, o 7 de decembro, presentou a súa renuncia como membro do Parlamento, alegando que «xa non quería ser un obstáculo» para o enfoque bipartidista que, segundo el, deberían adoptar os líderes políticos para crear harmonía, progreso e unidade en Fidxi.

Rabuka formou un novo partido, a Alianza Popular, para competir nas eleccións xerais de Fidxi de 2022. Tras os comicios, Rabuka resultou elixido Primeiro Ministro tras chegar a un acordo de coalición co NFP e o SODELPA.

Notas
-----

1. ↑  Blum, William (2002). *Rogue State*. Monroe: Common Courage Press. pp. 153–154. ISBN 184277221X.
2. ↑  "Sitiveni Rabuka wins leadership of Fiji's SODELPA". RNZ International. 24 de xuño de 2016. Consultado o 24 de xuño de 2016.
3. ↑  "Rabuka named as Fiji opposition leader".  International. 26 de novembro de 2018. Consultado o 26 de novembro de 2018.
4. ↑  "Fiji's main opposition party chooses a new leader". RNZ. 2020-11-27. Consultado o 2020-11-27.
5. ↑  "Rabuka resigns from Parliament". 7 de decembro de 2020. Consultado o 7 de decembro de 2020.
6. ↑  Nacei, Luke (10 de decembro de 2020). "Rabuka forming new party" (en inglés). Consultado o 20 de decembro de 2022.
7. ↑  "Sitiveni Rabuka is Fiji's new prime minister" (en inglés). 24 de decembro de 2022. Consultado o 24 de decembro de 2022.

|  |  |
| --- | --- |
| Control de autoridades | 
* Wd: Q981549
* WorldCat
* VIAF: 23196890
* DeutscheBio: 128615869
* EBID: ID
* FAST: 235625
* GND: 128615869
* ISNI: 0000000078704404
* LCCN: n88039655
* Munzinger: 00000020326
* NTA: 308342860
* WikiTree: Rabuka-1
* SCRUM: 7692

 |